《秋步龟山回文》
清代·卓梦采

飞还倦鸟翠烟迷，曲径荒芜草拂堤。微绿动时翻蝶舞，静林幽处住鸦啼。

衣迎落叶秋风冷，洞锁斜阳夕照低。挥麈话僧閒白鹤，依依影映碧云栖。

作者简介：卓梦采，字狷夫，凤山人。庠生。性孝友，方正自持，精医济人。清康熙六十年（1721）朱一贵陷县治，慕卓氏之名，致之再三，坚辞不肯赴。挈家遁鼓山匝月，吟咏自娱，且散家赀给戚族里邻，以资口粮。知县陈志泰高其行谊，赠「儒林芳标」匾额。享年八十。子肇昌，领乡荐；孙列胶庠